צ'ארלי קירק

צ'ארלס "צ'ארלי" ג'יימס קירק (באנגלית: Charles "Charlie" James Kirk; 14 באוקטובר 1993 – 10 בספטמבר 2025) היה פעיל פוליטי, סופר ומנחה תוכנית רדיו, שקידם את ערכי הימין השמרני האמריקאי. נודע בעיקר כאחד משני מייסדי הארגון "Turning Point USA", שנועד לקדם ערכים שמרניים בקרב האוכלוסייה הצעירה בארצות הברית, ומנכ"ל של חלק מהארגונים המסונפים אליו. כן כיהן בוועד המנהל של ארגון הימין הוותיק "Council for National Policy". הוא נורה ונרצח במהלך דיבייט באוניברסיטת יוטה ואלי.

קירק הפיץ תאוריות קשר בנושא מגפת הקורונה, מלחמת אוקראינה–רוסיה, המרקסיזם התרבותי, רובי ציד משוכללים, ושינוי האקלים.

קירק נכלל ברשימת פורבס 30Under30 בתחום המשפט והמדיניות לשנת 2018.

ביוגרפיה
קירק נולד ב, שבפאתי שיקגו, לאב אדריכל ולאם שעבדה כיועצת בתחום בריאות הנפש. בילדותו היה פעיל בתנועת הצופים של ארצות הברית.

קירק היה דתי מאד. הוא סיפר שבכיתה ה' בבית הספר הנוצרי שבו למד, מספר מורים אמרו לו להקדיש את חייו לישו כי ישו מת כדי לכפר על חטאי האדם . זה דיבר אל ליבו ומאז הלכה והתחזקה אמונתו, והוא מבסס את תפיסת עולמו על כתבי הקודש.

את פעילותו הפוליטית החל בהיותו תלמיד תיכון. ב-2010, כשלמד בבית הספר התיכון, התנדב קירק לקמפיין של מארק קירק (אין קרבת משפחה בין השניים) בבחירות לסנאט של ארצות הברית.

בגיל 17 פרסם בחדשות ברייטברט מאמר בו טען שקיימת הטיה ליברלית בספרי לימוד. בעקבות פרסום המאמר הוזמן להופיע בתוכנית ברשת פוקס ניוז וזכה לפרסום רב.

במאי 2012 נשא נאום באירוע יום העצמת הנוער באוניברסיטת בנדיקטין, שם פגש לראשונה את ביל מונטגמרי, פעיל ב"תנועת מסיבת התה", שדרבן אותו לעסוק באקטיביזם פוליטי במשרה מלאה. חודש לאחר מכן קירק ייסד יחד עם מונטגמרי את הארגון השמרני "Turning Point USA", שפעיל בקמפוסי המכללות בארצות הברית. לאורך השנים הארגון גדל והפך לתנועת נוער שמרנית גדולה שמארגנת אירועים ומגייסת פעילים. הארגון מפרסם מדי שנה רשימה ארוכה של פרופסורים בשם "Professor Watchlist" אשר לטענת הארגון "מפלים לרעה סטודנטים שמרנים ומקדמים אג'נדה המזוהה עם השמאל הרדיקלי" בשיעורים שהם מעבירים.

קירק למד במכללת הארפר באילינוי אך בחר לבסוף להפסיק את לימודיו כדי להתמקד באקטיביזם פוליטי.

הוא כתב מספר ספרים והנחה פודקאסט שעסק בפוליטיקה, בתרבות ובאירועים אקטואליים. הפודקאסט שודר, בין השאר, ביישום Hallow והגיע למאות אלפי מאזינים.

 פעילויות פוליטיות 
 פעילות רפובליקנית ותמיכה בטראמפ 
 הבחירות לנשיאות ארצות הברית 2016 
ממוזער|קירק עם הנשיא דונלד טראמפ בעצרת ב-2021
קירק נשא דברים בוועידה הלאומית הרפובליקנית ב-2016. בריאיון למגזין Wired במהלך הוועידה, אמר קירק כי אינו "המעריץ הגדול ביותר של דונלד טראמפ", אך יצביע עבורו, וכי מועמדותו של טראמפ מקשה על משימות טורנינג פוינט. קירק שינה עמדתו לתמיכה בטראמפ במהלך הוועידה והקדיש את שארית הקמפיין לסיוע בסידורי נסיעות ותקשורת לדונלד טראמפ הבן.

באוקטובר 2016 השתתף קירק באירוע של פוקס ניוז לצד טראמפ הבן, אריק טראמפ ולארה טראמפ, שנועד לתמיכה בטראמפ.

 הבחירות לנשיאות ארצות הברית 2020 

ביולי 2019 הפך קירק ליו"ר ארגון סטודנטים למען טראמפ, שנרכש על ידי טורנינג פוינט אקשן, והשיק קמפיין לגיוס מיליון סטודנטים לקמפיין הבחירה מחדש של טראמפ ב-2020. המאמץ לא צלח והוביל להאשמות הדדיות בין טורנינג פוינט למטה טראמפ בנושא הירידה הכללית בתמיכת הצעירים בטראמפ.

באוגוסט 2020, בישיבת המועצה למדיניות לאומית, אמר קירק: "הדמוקרטים עשו דבר טיפשי מאוד כשסגרו את כל הקמפוסים הללו... זה יבטל הזדמנויות לאיסוף קולות וכל זיוף הקולות שהם עושים בדרך כלל בקמפוסים, כך שהם למעשה מסירים חצי מיליון קולות מהשולחן. אז בבקשה תשאירו את הקמפוסים סגורים – זה דבר נהדר! לא משנה!"

הניו יורק טיימס טען כי קירק "הולך על הקו שבין דעה שמרנית מיינסטרימית לבין דיסאינפורמציה גלויה", וכי "עם בעל ברית רב עוצמה כבנו הבכור של הנשיא, דונלד טראמפ הבן, קירק מגביר את מסר הנשיא ועוזר לעצב אותו".

 הבחירות לנשיאות ארצות הברית 2024 

לקראת הבחירות לנשיאות ארצות הברית 2024 ביקר קירק בכ-25 קמפוסים של מכללות במסגרת סיור שכונה "אתם עוברים שטיפת מוח". מטרת הסיור הייתה לעודד הצבעה בקרב בני דור ה-Z באמצעות עימותים ודיונים עם סטודנטים בנושאים אקטואליים מגוונים. על פי ארגון "טורנינג פוינט אקשן", הסיור זכה לכשני מיליארד צפיות ברשתות החברתיות וחלק מכלי התקשורת ציינו כי מילא תפקיד חשוב בהצבעתם של צעירים לטראמפ.

 עמדות פוליטיות 
 חופש ביטוי ודגש על ביטול צנזורה במוסדות אקדמיים 
קירק הדגיש בעקביות את חשיבות חופש הביטוי, והזהיר מפני מה שלדעתו מהווה צנזורה או "סתימת פיות" נגד דעות שמרניות, בפרט בקמפוסים ובמדיה. בדיונים פומביים רבים שהשתתף טען שיש להגן על יכולת הבעת הדעות במרחב הציבורי ללא חשש, ושחסימת דעות חותרת תחת יסודות הדמוקרטיה והתיקון הראשון לחוקת ארצות הברית.

 ערכי המשפחה כמרכיב חיוני לציוויליזציה המערבית 
קירק הדגיש במסרים פומביים את חשיבות ערכי המשפחה והנישואין, כחלק מהיציבות החברתית והמוסרית. קירק ראה בערכי המשפחה והנישואין את היסוד לחברה בריאה ויציבה, וקרא במיוחד לדור הצעיר לשקול נישואין והקמת משפחה כבר בגיל מוקדם. הוא תקף את מה שתיאר כ"תרבות ה-hookup" וטען שהיא פוגעת ביציבות רומנטית ובחיי משפחה תקינים. עמדות אלה הובלטו בנאומיו, ברשתות החברתיות ובאירועים הסטודנטיאליים שבהם קרא לזנוח את תרבות הסקס המזדמן בקרב הצעירים, לטובת מחויבות למסגרת משפחתית.

 עמדות על מדיניות ההגירה באמריקה 
קירק הביע תמיכה בהגירה חוקית ובאכיפת חוקים ושמירה על שליטה בגבולות, ומתח ביקורת נוקבת על מדיניות הגירה פתוחה.https://youtu.be/5VU-gFpppGg?si=8iltrOoVDtdcw4Fl&t=56 Charlie Kirk says mass-immigration is good if it's legal and disagreeing is "dangerous"  הוא יצא בחריפות נגד המהגרים הלא-חוקיים שלדבריו אינם מוכנים להסתגל ולהיטמע בתוך התרבות הקולטת אותם. במסגרת תמיכתו במסלולי הגירה חוקיים הסביר כי כניסה בלתי חוקית נרחבת עלולה להעמיס על מערכות ציבוריות ולעכב בתהליכי אישור של מהגרים חוקיים.

 ביקורת על מדיניות DEI 
קירק התנגד נחרצות למדיניות ה-DEI ("גיוון, שוויון והכלה" ;Diversity, Equity, Inclusion), שלדבריו אינה שואפת לשוויון אמיתי אלא יוצרת הבחנות מלאכותיות בין קבוצות אוכלוסייה על סמך גזע, מוצא אתני או צבע עור. הוא טען כי מסגרות ארגוניות אלו חותרות תחת עקרון המריטוקרטיה, כלומר מיון וקידום אנשים בהתאם לכישורים, ליכולות ולהישגים האישיים שלהם. לדבריו, מדיניות מסוג זה עלולה להביא לפגיעה ברמת המקצועיות, בצדק ההזדמנויות ובאמון הציבור במוסדות ובחברות עסקיות. בנוסף, קירק הציג את ה-DEI כצורה של "הנדסה חברתית" ש"נכפית מלמעלה", ולטענתו היא משמשת כלי אידאולוגי לקידום אג'נדה פרוגרסיבית על חשבון חירות הפרט והשאיפה למצוינות. במסגרת הופעותיו בתקשורת ובנאומים פומביים הוא חזר וטען כי חברה חופשית ובריאה צריכה למדוד אנשים על פי תרומתם האישית, ולא על פי קטגוריות שרירותיות זהות שנקבעות מראש.

 מידע כוזב על מגפת הקורונה 

ממוזער|קירק עם סימון גולד, מייסדת רופאים בחזית אמריקה, בפורום של טורנינג פוינט ב-2020
קירק הפיץ מידע כוזב ומידע כוזב על מגפת הקורונה בפלטפורמות מדיה חברתית כמו טוויטר ב-2020. קירק מתח ביקורת חריפה על התנגדות הדמוקרטים להחלטתו של דונלד טראמפ לבטל את המימון לארגון הבריאות העולמי (WHO) וכינה את נגיף הקורונה "הווירוס הסיני", ציוץ ששותף מחדש על ידי טראמפ.

קירק טען כי ארגון הבריאות העולמי הסתיר מידע על מגפת הקורונה. הוא הושעה זמנית מטוויטר לאחר טיעון כוזב כי "הידרוקסיכלורוקווין הוכח כיעיל ב-100% בטיפול בווירוס"; הוא טען כי גרטשן ויטמר, המושלת הדמוקרטית של מישיגן, איימה על רופאים שניסו להשתמש בתרופה. טענות כוזבות אלה שותפו מחדש על ידי רודי ג'וליאני, שחשבונו הושעה אף הוא על ידי טוויטר. קירק גם תיאר את אמצעי ההגנה על בריאות הציבור בדרך של ריחוק חברתי, ואיסור על התכנסויות בכנסיות - כ"מזימה דמוקרטית נגד הנצרות", וטען ללא כל ביסוס כי "הרשויות בווהאן, סין, שרפו חולים". ב-2020 אמר קירק כי הוא מסרב לציית לדרישת עטיית מסיכה, וטען "המדע סביב מסכות מפוקפק מאוד". ביולי 2021, קירק קידם טענות שגויות בנוגע ליעילות ובטיחות חיסוני הקורונה. בתוכנית של טאקר קרלסון ב-Fox News, קירק כינה דרישות חובה לסטודנטים להתחסן כנגד הקורונה כ"אפרטהייד רפואי".

 טענות לזיוף בחירות והתקפה על הקפיטול ב-2021 

מיד לאחר שדונלד טראמפ הפסיד בבחירות לנשיאות ארצות הברית ב-2020, קירק קידם טענות כזב על זיופים בבחירות.

ב-5 בינואר 2021, יום לפני ההפגנה בוושינגטון די.סי. שהובילה להתקפה על הקפיטול ב-2021, כתב קירק בטוויטר כי טורנינג פוינט אקשן וסטודנטים למען טראמפ שולחים "יותר מ-80 אוטובוסים של פטריוטים לוושינגטון להילחם למען הנשיא הזה". דובר מטעם טורנינג פוינט אמר כי הארגונים שלחו בסופו של דבר שבעה אוטובוסים, ולא 80, עם 350 סטודנטים. לקראת ההתקפה, אמר קירק כי הוא מקבל "500 מיילים בדקה הקוראים למלחמת אזרחים". לאחר מכן, טען קירק כי המעשים האלימים בקפיטול לא היוו מרד ולא ייצגו את תומכי טראמפ.

בהופעה בפני הוועדה המיוחדת של בית הנבחרים לחקירת ההסתערות על הקפיטול, קירק נקט בזכות השתיקה נגד הפללה עצמית. עם זאת, צוותו "סיפק לוועדה 8,000 עמודים של מסמכים בתגובה לבקשותיה".

 מלחמת אוקראינה–רוסיה 

לאחר שרוסיה פלשה לאוקראינה בפברואר 2022, קירק תיאר את הסכסוך כ"סכסוך גבולות" והפיץ טענות כוזבות ממדיה ממלכתית רוסית לפיהן אוקראינה ירתה פגזי מרגמה לעבר מובלעת רוסית באוקראינה.

בכנס ועידת הפעולה הפוליטית השמרנית בפברואר 2022, אמר קירק כי "הגבול הדרומי חשוב הרבה יותר מהגבול האוקראיני" וכי "למעשה, אני רוצה שכל מנהיג רפובליקני שיעלה לבמה בימים הקרובים יכנה את המתרחש בגבול הדרומי פלישה כי שני מיליון אנשים צעדו לתוך ארצנו בשנה שעברה".

 יחסו ללהט"ב 
לפי דיווח של NBC News מ-2024, קירק הביע עמדות ליברליות למדי בסוגיות להט"ב ב-2018, אך עבר לעמדות שמרניות יותר מבחינה חברתית.

קירק התנגד לטיפולי הסבה מגדרית לאנשים טרנסג'נדרים, ואמר: "עלינו לאסור טיפול הסבה מגדרית – בכל המדינה. דונלד טראמפ צריך להתמודד על סוגיה זו".

קירק טען כי קיימת "אג'נדה להט"בית", והצהיר כי הוא מתנגד לנישואים חד-מיניים.

יחסו להפלות
קירק תמך בעמדה לפיה הפלה יזומה מהווה רצח וצריכה להיות בלתי חוקית. הוא התנגד להפלות גם במקרים חריגים, כמו היריון בלתי רצוי אחרי אונס, כולל עבור ילדות בנות 10 בלבד, במצב היפותטי בו מוגדר שאין סיכון לאם. במקום אחר קירק השווה הפלות לשואה, ואמר כי הפלות גרועות יותר. בעימות שנערך בספטמבר 2024 על ידי Jubilee Media אמר כי הפלה עשויה להיות הכרחית מבחינה רפואית רק אם חיי האם נמצאים בסכנה.

 יחסו לישראל 
קירק הגדיר את עצמו "פרו-ישראלי", הביע תמיכה עקבית בישראל ונימק אותה בשיקולים אסטרטגיים ותנ"כיים. מבחינה אסטרטגית, הסביר שישראל היא בעלת ברית מרכזית של ארצות הברית במזרח התיכון, ומייצגת ערכים מערביים של חירות, דמוקרטיה וביטחון. מבחינה תנ"כית, קירק הדגיש את חשיבותה הרוחנית של ישראל, בהתבסס על אמונתו כי העם היהודי הוא העם הנבחר וכי לארץ ישראל יש תפקיד מרכזי בתוכנית האלוהית. הוא הרבה לומר כי ישראל מאפשרת חופש דת נרחב בשטחה, הכולל גישה לאתרים המקודשים לדת הנוצרית. עמדות אלו תאמו שיח שמרני-אוונגליסטי בארצות הברית, במסגרתו קירק פעל לקידום מדיניות חוץ התומכת בישראל.

קירק הוזמן במאי 2018 להשתתף בטקס העברת שגרירות ארצות הברית בישראל לירושלים, והחמיא לבנימין נתניהו: "הוא מיוחד, כל מה שמנהיג אמור להיות".

באוקטובר 2023 הציג בפודקאסט תאוריית קונספירציה לפיה ממשלת ישראל איפשרה בכוונה את טבח שבעה באוקטובר. הוא תלה את זה ברפורמה המשפטית במסגרתה "בנימין נתניהו הפך את החוקה", מה שהביא את ישראל אל סף מלחמת אזרחים, ולכן יצר את המשבר כדי לחזק את שלטונו. קירק שאל האם נתניהו נתן "צו עצירה" לצה"ל שלא להגיב מיד לתקיפה.

לפי טאקר קרלסון, עם הימשכות מלחמת חרבות ברזל נסוג קירק בהדרגה מתמיכתו בישראל. קרלסון טען שהוא חש כי "בנימין נתניהו היה כוח מאוד הרסני". הוא הזדעזע ממה שקרה בעזה, ומעל לכל הוא נטר טינה והאמין כי נתניהו ניצל את ארצות הברית למימוש מלחמותיו, למען האינטרסים של ארצו ושזה היה מביש, מביך ורע לארצות הברית. הוא נטר טינה על זה ובהחלט ביטא זאת בפניי, ובפני אחרים". טענה זו נדחתה מאוחר יותר על ידי הסנטור האמריקאי טד קרוז.

 ג'פרי אפשטיין 
ביולי 2025 אמר שלדעתו ייתכן שג'פרי אפשטיין היה סוכן מוסד.

 תאוריית הקשר על המרקסיזם התרבותי 

קירק קידם את תאוריית הקשר על המרקסיזם התרבותי, ולדבריו "המרקסיזם התרבותי חלחל לכל אירופה והיה הכוח המניע שהביא את צרפת - אומת החירות, האחווה והשוויון - אל סף הקץ". כמו כן טען ש"כוחות מאוחדים של מרקסיזם, גלובליזציה ותקינות פוליטית חברו כדי להפיל את טראמפ".

 אנטישמיות 
בפברואר 2024 פרסם קירק בחשבון האינסטגרם שלו תמונה מחדשות "פוקס ניוז" המציגה "7 מיליון מהגרים שנכנסו לארצות הברית תחת ביידן", וכתב כי "תאוריית ההחלפה הגדולה אינה תאוריה, אלא מציאות". במקור, לפי תאוריית ההחלפה, יהודים מנסים להחליף אמריקאים לבנים במהגרים מגזע לא לבן. לאחר שאילון מאסק ספג ביקורת קשה על תמיכתו בפוסט אנטישמי שהתייחס לתיאוריה זו והאשים את "הקהילות היהודיות" בתמיכה בהגירה המונית, יצא קירק להגנתו של מאסק, והוסיף כי "קהילות יהודיות מקדמות אותה שנאה נגד לבנים, שהן רוצות שיפסיקו להשתמש בה נגדם". כמה שבועות לאחר מכן, האשים קירק בפודקאסט שלו את היהודים בשליטה "לא רק במכללות - אלו העמותות, אלה הסרטים, זו הוליווד, זה הכל". הליגה נגד השמצה האשימה את קירק שהוא יוצר "פלטפורמה רחבה לקיצונים ולקונספירציות של הימין הקיצוני".

קירק יצא נגד פילנתרופים אמריקאים יהודים, שלטענתו פועלים נגד הגזע הלבן בכך שהם תומכים במטרות אנטי-גזעניות. לדבריו "הבסיס הפילוסופי של החשיבה נגד הגזע הלבן ממומן ברובו על ידי תורמים יהודים במדינה".

 הכחשת שינוי האקלים 

קירק הכחיש את ההתחממות הגלובלית, וטען כי לבני האדם אין השפעה משמעותית על שינויי האקלים בכדור הארץ.

 רצח צ'ארלי קירק 

ב-10 בספטמבר 2025 קירק נורה למוות מגג בניין סמוך ממרחק של כ-180 מטרים בעת שדיבר בדיבייט באוניברסיטת יוטה ואלי, יוטה. החשוד ברצח, טיילר רובינסון, בן 22 ממדינת יוטה התוודה על כך בפני אביו, אשר פנה לרשויות להסגרתו.

בעקבות הרצח נוצר שיר "We Are Charlie Kirk".

 חיים אישיים 
קירק היה נוצרי אוונגליסטי. במאי 2021 התחתן עם הפודקאסטרית ואשת העסקים אריקה פרנצווה שזכתה בתחרות מיס אריזונה ב-2012. לבני הזוג נולדו בת ובן.

ספריו
 2016 - Time for a Turning Point: Setting a Course Toward Free Markets and Limited Government for Future Generations
הספר עוסק בחזונו של קירק לעתיד של ארצות הברית בו לדעתו יש לשים דגש על החשיבות של עקרונות השוק החופשי, הגבלת כוחו של הממשל האמריקני, ואחריות אישית. בנוסף, קירק עוסק בספר באופן בו לדעתו על האוכלוסייה הצעירה בארצות הברית לאמץ ערכים שמרניים.
 2018 - Campus Battlefield: How Conservatives Can WIN the Battle on Campus and Why It Matters
הספר עוסק בחוויותיו של קירק בקמפוסים של המכללות בארצות הברית אשר, לטענתו, הפכו למוקדים של האידאולוגיה הליברלית הפועלת לדכא את השפעת השמרנים בארצות הברית. כמו כן מספק קירק בספר אסטרטגיות עבור סטודנטים שמרנים לאופן בו הם יוכלו להתנגד לדומיננטיות של אידאולוגיות השמאל באקדמיה.
 2020 - The MAGA Doctrine: The Only Ideas That Will Win the Future
הספר עוסק בעקרונות של תנועת "Make America Great Again" אותה מוביל דונלד טראמפ אשר, לטענתו של קירק, תוביל לשגשוג של ארצות הברית.
 2022 - The College Scam: How America's Universities Are Bankrupting and Brainwashing Away the Future of America's Youth
הספר מותח ביקורת על מערכת ההשכלה הגבוהה בארצות הברית וטוען שהיא מבוססת על ניצול של הסטודנטים מבחינה כלכלית ושהיא מוטה מבחינה אידאולוגית נגד השמרנים. בנוסף הוא טוען שהמכללות מותירות את הסטודנטים האמריקנים עם חובות עצומים, ושהן ממוקדות בקידום אג'נדות של השמאל.
 Stop, in the Name of God: Why Honoring the Sabbath Will Transform Your Life - 2025

הכרה ומורשת
קירק נכלל ברשימת פורבס 30Under30 בתחום המשפט והמדיניות לשנת 2018. במאי 2019, קירק קיבל תואר דוקטור לשם כבוד לאומנויות אנושיות (.D.Hum) מאוניברסיטת ליברטי. יום לאחר מותו של קירק, ב-11 בספטמבר 2025, טראמפ הכריז כי קירק יקבל לאחר מותו את מדליית החירות הנשיאותית. ראש עיריית נתניה מרים פיירברג הכריזה כי כיכר תנועה בעיר תיקרא על שמו של קירק.

ב-10 בספטמבר 2025, דונלד טראמפ הורה כי דגל ארצות הברית יונף בחצי התורן בבית הלבן, בכל המבנים הציבוריים והשטחים, בכל המוצבים הצבאיים והתחנות הימיות, ובכל כלי השיט הימיים של הממשלה הפדרלית במחוז קולומביה ובארצות הברית ומושבותיה ובעלותיה, כסימן של כבוד לקירק. ההוראה נותרה בתוקף עד שקיעת השמש ב-14 בספטמבר.

ב-14 בספטמבר 2025, התקיימה עצרת ציבורית לזכרו של קירק במרכז ג'ון פ. קנדי לאמנויות הבמה והשתתפו בה בכירים בממשל טראמפ וחברי קונגרס רפובליקנים כולל יו"ר בית הנבחרים מייק ג'ונסון, דוברת הבית הלבן קרוליין לוויט, וראש מחלקת הבריאות ושירותי האנוש של ארצות הברית רוברט קנדי ג'וניור. טקס זיכרון תוכנן ל-21 בספטמבר ב-State Farm Stadium באריזונה, שיכול להכיל למעלה מ-60,000 איש.

קישורים חיצוניים







 הערות שוליים 

*
קטגוריה:אמריקאים ילידי אילינוי
קטגוריה:פעילים חברתיים אמריקאים
קטגוריה:לאומנים אמריקאים
קטגוריה:קורבנות רציחות פוליטיות בארצות הברית
קטגוריה:אמריקאים שנולדו ב-1993
קטגוריה:אמריקאים שנפטרו ב-2025